**Кратке народне умотворине**

Српски народ је одавно познат по богатој народној књижевности, у коју спадају народне песме, бајке, приче о животињама и др. Најзаслужнији за њихово прикупљање и штампање јесте Вук Стефановић Караџић. Посебно су занимљиве кратке народне умотворине. То су брзалице, разбрајалице, питалице, загонетке, пословице и изреке.

**Брзалице** су игра памћења и вештог изговарања гласова. Брзалица је добро изговорена ако је поновљена најмање три пута, брзо и без грешке.

Риба риби гризе реп.

На врх брда врба мрда.

Каменчићем ћеш ме, каменчићем ћу те.

Четири чавчића на чунчићу чучећи ћијучу.

**Разбрајалице** су састављене често од стихова без много смисла. Служе за одређивање особе која у игри треба да нешто уради.



Енци, менци, на каменци,

тамо кују дванаест деци;

ин, пин, чарапин,

чараупе, једи супе

баш ти!

Иде патка преко Саве,

носи писмо на врх главе,

у том писму пише:

Не волим те више.

Ен, ден, дину,

сава рака тину,

сава рака тика така,

елем белем буф,

триф, траф, труф.

Ен ден доре, дубоко је море,

а још дубља Митровица,

где се киси киселица.

Киселица киси –

ти за мене ниси.

**Питалице** су духовити дијалози, састављени од питања и одговора.

Питали миша:

– У којем селу се најбоље живи?

– У ономе где нема мачака.

Питао магарац ђака:

– Шта ћеш ти бити када непрестано учиш?

– Не знам шта ћу бити, али знам да нећу бити магарац.

Питао син оца:

– Шта најпре може човека изневерити?

– Око и надање.

**Загонетке** су мисаоне игре које се углавном састоје из метафоричног питања и тачног одговора (одгонетке).

Ко је увек сам у својој кући?

Једна глава, а стотину капа?

Пуна школа ђака, ниоткуда врата?

Добар слуга, а зао господар?

Целом свету један тањир доста?

**Пословице** су мудра сликовита запажања настала на искуству више генерација.

Ако желиш некога да упознаш, пусти га да говори.

У младости ко не учи, у старости тај се мучи.

Да је стећи ко што рећи, сви би богати били.

Добар глас далеко се чује, а зао још даље.

Ако не почнеш, нећеш ни завршити.

Где мачке нема, ту мишеви коло воде.

Ко другоме јаму копа, сам у њу упада.

Будалу не треба тражити, сама се јави.

Где чељад нису бесна, кућа није тесна.

Бадава је добро семе кад је рђаво орање.

Лепа реч и гвоздена врата отвара.

Ако је неко луд, не буди му друг.

Вук длаку мења, али ћуд никада.

Зид руши влага, а човјека брига.

Гвожђе се кује док је вруће.

Ко ради, не боји се глади.

Без алата нема ни заната.

Без муке нема науке.

Испеци па реци.

**Изреке** су украс говора. То су традиционални изрази који нам омогућавају сликовито описивање неке особине, ситуације или акције.

На језику мед, а у срцу јед.

У свакој чорби мирођија.

Тражити длаку у јајету.

Кад на врби роди грожђе.

Неће гром у коприве.

Крије као змија ноге.

Провести се као бос по трњу.

Куповати мачку у џаку.

Радити на врат, на нос.

**Kratke narodne umotvorine**

Srpski narod je odavno poznat po bogatoj narodnoj književnosti, u koju spadaju narodne pesme, bajke, priče o životinjama i dr. Najzaslužniji za njihovo prikupljanje i štampanje jeste Vuk Stefanović Karadžić. Posebno su zanimljive kratke narodne umotvorine. To su brzalice, razbrajalice, pitalice, zagonetke, poslovice i izreke.

**Brzalice** su igra pamćenja i veštog izgovaranja glasova. Brzalica je dobro izgovorena ako je ponovljena najmanje tri puta, brzo i bez greške.

Riba ribi grize rep.

Na vrh brda vrba mrda.

Kamenčićem ćeš me, kamenčićem ću te.

Četiri čavčića na čunčiću čučeći ćijuču.

**Razbrajalice** su sastavljene često od stihova bez mnogo smisla. Služe za određivanje osobe koja u igri treba da nešto uradi.



Enci, menci, na kamenci,

tamo kuju dvanaest deci;

in, pin, čarapin,

čaraupe, jedi supe

baš ti!

Ide patka preko Save,

nosi pismo na vrh glave,

u tom pismu piše:

Ne volim te više.

En, den, dinu,

sava raka tinu,

sava raka tika taka,

elem belem buf,

trif, traf, truf.

En den dore, duboko je more,

a još dublja Mitrovica,

gde se kisi kiselica.

Kiselica kisi –

ti za mene nisi.

**Pitalice** su duhoviti dijalozi, sastavljeni od pitanja i odgovora.

Pitali miša:

– U kojem selu se najbolje živi?

– U onome gde nema mačaka.

Pitao magarac đaka:

– Šta ćeš ti biti kada neprestano učiš?

– Ne znam šta ću biti, ali znam da neću biti magarac.

Pitao sin oca:

– Šta najpre može čoveka izneveriti?

– Oko i nadanje.

**Zagonetke** su misaone igre koje se uglavnom sastoje iz metaforičnog pitanja i tačnog odgovora (odgonetke).

Ko je uvek sam u svojoj kući?

Jedna glava, a stotinu kapa?

Puna škola đaka, niotkuda vrata?

Dobar sluga, a zao gospodar?

Celom svetu jedan tanjir dosta?

**Poslovice** su mudra slikovita zapažanja nastala na iskustvu više generacija.

Ako želiš nekoga da upoznaš, pusti ga da govori.

U mladosti ko ne uči, u starosti taj se muči.

Da je steći ko što reći, svi bi bogati bili.

Dobar glas daleko se čuje, a zao još dalje.

Ako ne počneš, nećeš ni završiti.

Gde mačke nema, tu miševi kolo vode.

Ko drugome jamu kopa, sam u nju upada.

Budalu ne treba tražiti, sama se javi.

Gde čeljad nisu besna, kuća nije tesna.

Badava je dobro seme kad je rđavo oranje.

Lepa reč i gvozdena vrata otvara.

Ako je neko lud, ne budi mu drug.

Vuk dlaku menja, ali ćud nikada.

Zid ruši vlaga, a čovjeka briga.

Gvožđe se kuje dok je vruće.

Ko radi, ne boji se gladi.

Bez alata nema ni zanata.

Bez muke nema nauke.

Ispeci pa reci.

**Izreke** su ukras govora. To su tradicionalni izrazi koji nam omogućavaju slikovito opisivanje neke osobine, situacije ili akcije.

Na jeziku med, a u srcu jed.

U svakoj čorbi mirođija.

Tražiti dlaku u jajetu.

Kad na vrbi rodi grožđe.

Neće grom u koprive.

Krije kao zmija noge.

Provesti se kao bos po trnju.

Kupovati mačku u džaku.

Raditi na vrat, na nos.